**Cosmetica** je slovenská hudobná skupina, ktorá hrá alternatívny rock a pop. Bola založená v roku 2000 v Bratislave. Zakladajúcimi členmi sú Ilja Miškovič a Dodo Bujdák. V súčasnosti hrá kapela v zložení Ilja Miškovič (spev a gitara), Radovan Al-Zafari (basgitara), Matej Tomandl (bicie nástroje) a Michal Holec (klávesy).

Biografia
---------

Keď sestra Ilju Miškoviča, gitarového aj skladateľského samouka, zoznámila v roku 2000 s hercom a klaviristom Dodom Bujdákom, nevedela, že "nechtiac" založila skupinu. Obaja boli fanúšikovia Davida Bowieho a práve v tom čase hľadali priestor pre realizáciu svojich nápadov. Ilja pustil Dodovi svoje domácke demo nahrávky sprevádzané na španielke a Dodovi sa zapáčili tak, že sa ihneď rozhodli založiť spolu hudobnú skupinu a začali skladať spoločné skladby. Ku kapele sa pridal Dodov starý priateľ Radovan "Alzo" Al-Zafari, profesionálny hráč na klasickú gitaru, ktorý mal však ambíciu prejsť na basgitaru, a tak začal hrať v kapele na 5-strunovej base. Na elektrickú gitaru hral Iljov priateľ Robo Harinok, ktorého ale pre rodinné povinnosti o pár mesiacov nahradil artrockový fanúšik Daniel Denki Durďovič. (Robo Harinok sa neskôr do kapely vrátil pri nahrávaní debutového CD Mantra). Prvý bubeník v kapele, charakteristický používaním divokých bubeníckych prechodov, bol multitalentne obdarený Martin Vizár, ktorého vtedajšia priateľka Silvia vymyslela názov kapely ako spojenie slov KOZMOS a ETIKA, s odkazom na líčenie v pop music v 70. a 80. rokoch. Kapela po prvom demosnímku hľadala istejšiu rytmiku, preto sa druhým bubeníkom stal na inzerát v Avize Matej Tomandl z kapely Beatboys; disponoval profesionálnejším prístupom a pevnejším úderom. Cosmetica bodovala v hitparáde Demovnica rádia Rock FM so skladbami „Endorphine" a „Real" a nahrala celkom 10 demoskladieb (Oficiálne vyšla iba skladba „Endorphine" na kompilácii Demovnice magazínu *inZine*). Kapela následne vyhrala bratislavské kolo Jim Beam Music a zahrala si na festivale Pohoda 2002. Už v čase rozhodujúceho koncertu na Pohode sa ale vzťahy v kapele začali kaziť a ukázalo sa, že prvé naozajstné úspechy kapelu skôr rozdelili ako spojili. Nastala 9 ročná prestávka vo fungovaní kapely, známe sú len aktivity niektorých členov (Ilja ďalej nahrával skladby so svojim projektom The Gamblers a Dodo skladal divadelnú hudbu do predstavení divadla A. Palárika v Trnave (kde účinkoval aj ako herec).

Cosmetica zažila reštart v roku 2011, kedy si pri hľadaní skúšobne prišli do cesty Ilja a bubeník Stano Kociov. Opäť zapracovala rodina, spoznali sa vďaka Iljovmu bratovi Jurajovi, ktorý podobne ako Stano navštevoval bratislavské konzervatórium. Po krátkom spoločnom skúšaní sa z rôznych zostáv, ktoré preleteli skúšobňou na Kramároch, vykryštalizovala zostava Ilja Miškovič, Robo Harinok a Stano Kociov. Pred odchodom do štúdia Stano priniesol do kapely dobre zohratého basgitaristu Daniela Urbána, s ktorým Stano hrával občas „kšefty". Debutový album *Mantra* sa nahrával v štúdiu Babylon pod hlavičkou TAUMEX, producentom bol skúsený Juraj Kupec. Album vyšiel 31. mája 2012 a krstným otcom bol „otec" slovenskej alternatívy Laco Lučenič. Ešte pred krstom bolo potrebné nájsť gitaristu, ktorý by zahral Robove, ale aj gitarové party producenta Juraja Kupca, nahrané na albume. Voľba padla na Stanovho brata Braňa Kociova, výnimočného gitaristu, ktorý hráva aj so Stanom v sprievodnej kapele Katky Knechtovej. Kapela natočila prvý klip ku skladbe „Love Is Drunk" a ďalší k skladbe „Streets Of...", ktorý vyšiel v decembri 2012. V roku 2013 zahrala Cosmetica niekoľko koncertov a chystala skladby na nový album. Prvé nahrávacie session sa uskutočnilo v štúdiu Babylon v septembri 2013 a nahraté boli 3 nové skladby, tentoraz v slovenčine. V januári 2015 boli nahrané ďalšie 3 skladby. Prvý slovenský singel aj s novým klipom sú chystané na apríl 2015, prvý slovenský album *Arytmia* (so singlami „Arytmia" a „Bye Bye Charlie Bukowski") vyšiel a bol pokrstený Fedorom Frešom v decembri 2016. Nový album s názvom *Introvertná show*, ktorý kapela nahrávala od decembra 2018 do decembra 2020 v štúdiách Lavagance, JK Acoustic a Kupec Records, obsahuje 10 skladieb a vyšiel na jar roku 2022. Jeho zvuk bol ambientnejší, ovplyvnený klávesami Radovana Al-Zafariho (ktorý kedysi v kapele hral na base) a produkciou a mixážou Mareka Šurina. Jeho kapela poverila mixážou ambientnejších a klávesových skladieb, nakoľko je známy prácou s popom a rapom, mix gitarových skladieb svedčal zase viac Jurajovi Kupcovi. Mastering kapela zverila Soundshine štúdiu. Vydanie CD predznamenal klip ku skladbe „Čínske chrámy" a „Rýchlosť sveta". Cosmetica bola nominovaná rádiom FM v Radio head Awards 2022 v kategóriách Skladba roka („Čínske chrámy") a Album roka (*Introvertná show*) a dostalo sa jej pozornosti vo forme rozhovorov a článkov. Doba, ktorá bola stále pod príkrovom Covidu a obmedzení, moc Live hraniu nepriala, preto sa Ilja rozhodol pustiť do skladania a nahrávania, čo je jeho najväčšia vášeň. Predtým ale: začiatkom roku 2023 sa v kapele z dôvodu zanepráznenosti Stana Kociova, Tomáša Papranca a Dana Urbána urobili personálne zmeny: za bubnami Stana Kociova zastúpil Matej Tomandl zo zostavy kapely v roku 2001-2002, Radovan Al-Zafari prešiel na basu, gitary zastrešuje Ilja Miškovič a pribudol klávesák, povolaním psychiater Michal Holec. Pôvodná zostava se nerozišla, preto nie je vylúčené že sa niektorí členovia objavia na nahrávke alebo live. V septembri Cosmetica v Kupec records nahrala 2 nové skladby, ktoré sa mixujú a 1 singel by mal vyjsť v priebehu novembra. Pripravený je ďalší materiál tak, aby sa nový album dal v roku 2024 skompletizovať a vydať.

Albumy
------

* *Mantra* (2012)
* *Arytmia* (2016)
* *Introvertná show* (2022)

Videoklipy
----------

* Love Is Drunk
* Streets Of...
* Arytmia
* Bye Bye Charlie Bukowski
* Čínske chrámy
* Rýchlosť sveta
* Materiál, ja a ty

Referencie
----------

1. ↑   *Laco Lučenič pokrstil debutové CD kapely Cosmetica* [online]. hudba.sk, 12.6.2012, [cit. 2012-08-03]. Dostupné online.
2. ↑   *Cosmetica - Love Is Drunk* [online]. Waldemarski, 11.5.2012, [cit. 2012-08-03]. Dostupné online. Archivované 2015-04-02 z originálu.
3. ↑   *Cosmetica - Love Is Drunk (New Single)* [online]. youtube.com, [cit. 2012-08-03]. Dostupné online.
4. ↑   *Cosmetica - Streets Of...* [online]. youtube.com, [cit. 2012-12-14]. Dostupné online.

Externé odkazy
--------------

* Oficiálna stránka skupiny
* Profil na Reverbnation
* Profil na Purevolume Archivované 2015-04-02 na Wayback Machine